
PËR ADMINISTRIMIN  E MATERIALEVE ZGJEDHORE QË DO TË PËRDOREN NË ZGJEDHJET PËR ORGANET E QEVERISJES VENDORE

Komisioni Qendror i Zgjedhjeve, në mbështetje të  nenit 29, pika 1, nenit 93, nenit 93/1, nenit 109/2, nenit 109/3, neni 109/7, pika 6 dhe nenit 158 të ligjit nr.9087, datë 19.6.2003 “Kodi Zgjedhor i Republikës së Shqipërisë”, i ndryshuar, 

UDHËZON:

PJESA I
TË PËRGJITHSHME

Neni 1
Qëllimi

Ky udhëzim ka për qëllim të përcaktojë rregullat për përgatitjen dhe administrimin e materialeve zgjedhore në Komisionin Qendror të Zgjedhjeve (KQZ), në Komisionin e Zgjedhjeve për Qeverisjen Vendore (KZQV), në  Komisionin e Qendrës së Votimit (KQV) dhe ndërmjet tyre, para, gjatë dhe pas zgjedhjeve. 

Neni 2 
Parime të përgjithshme

1. Në kuptim të këtij udhëzimi, materiale zgjedhore quhen të gjitha materialet, të cilat do të përdoren nga administrata zgjedhore në funksion të procesit zgjedhor.
2. Materialet zgjedhore grupohen në dokumentacion zgjedhor, materiale zgjedhore të inventarizuara dhe materiale të përgjithshme zgjedhore.

Neni 3
Struktura përgjegjëse

1. Materialet zgjedhore përgatiten nga Drejtoria e Logjistikës Zgjedhore, në bashkëpunim me pjesën tjetër të administratës së KQZ-së, sipas procedurave që përcakton ky udhëzim dhe aktet e tjera të KQZ-së.
2. Materialet zgjedhore merren në dorëzim nga Drejtoria e Logjistikës Zgjedhore në përputhje me aktet e KQZ-së.

PJESA II
PËRGATITJA E MATERIALEVE ZGJEDHORE PËR FILLIMIN E PUNËS SË KZQV-SË

Neni 4
Materialet zgjedhore për fillimin e punës së KZQV-ve

1. Pas ngritjes së komisioneve të zgjedhjeve për qeverisjen vendore (KZQV), Drejtoria e  Logjistikës Zgjedhore përgatit materialet zgjedhore për fillimin e punës së KZQV-ve. Dorëzimi i materialeve zgjedhore, sipas pikës 1 të këtij neni, bëhet me procesverbal model PV – KZQV – 01. Transporti i materialeve zgjedhore për fillimin e punës për KZQV-të, bëhet nga administrata e KQZ. 
2. Skema e transportit dhe e dorëzimit përgatitet nga Drejtoria e Logjistikës Zgjedhore dhe u njoftohet menjëherë anëtarëve të KQZ-së.
3. Materialet zgjedhore për fillimin e punës së KZQV-së, të përgatitura sipas pikës 1 të këtij neni, i dorëzohen si rregull KZQV-së. 

Neni 5
Materialet zgjedhore që shërbejnë për informim dhe edukim

Materialet zgjedhore që shërbejnë për informim dhe edukim, u dorëzohen zyrave rajonale zgjedhore në çdo qark. Inspektorët rajonalë marrin masat për dorëzimin KZQV-ve të artikujve promocionalë, sipas grafikut të shpërndarjes, të dërguar nga KQZ-ja. 

PJESA III
PËRGATITJA E MATERIALEVE ZGJEDHORE PËR KZQV-TË, GN-TË DHE KQV-TË

Neni 6
Materialet zgjedhore për KZQV-të

1. Materialet e inventarizuara dhe dokumentacioni zgjedhor merren në dorëzim nga KZQV-ja me procesverbal model PV - KZQV – 02.
2. Materialet e përgjithshme zgjedhore organizohen në një paketë të vetme të mbyllur, të cilat dorëzohen në KZQV. Lista e materialeve që ndodhen brenda paketës verifikohet  sipas inventarit vetëm pas hapjes së saj. 
3. Të gjitha materialet zgjedhore për çdo KZQV paketohen në kuti të veçanta ambalazhi, në të cilat shënohet emri i KZQV-së përkatëse. 

Neni 7
Materialet zgjedhore për GN-të

Materialet zgjedhore për grupet e numërimit përfshihen në kutinë e materialeve të KZQV-së. Materialet që i dërgohen KZQV-së për grupet e numërimit përcaktohen sipas një inventari bashkëlidhur këtij udhëzimi.

Neni 8
Materialet zgjedhore për KQV-të

1. Materialet zgjedhore për çdo KQV paketohen në kuti të veçanta ambalazhi, ku përfshihen kutitë e votimit, kutia e materialeve zgjedhore dhe kanë të shënuar emrin e KZQV-së dhe numrin e KQV-së.
2. Materialet e përgjithshme zgjedhore organizohen në një paketë të vetme të mbyllur, brenda së cilës futet lista e detajuar (inventar)  e materialeve që ndodhen brenda paketës. 
3. Kutitë e votimit dhe kutia e materialeve zgjedhore do të jenë të identifikueshme me etiketa të veçanta.
PJESA IV
DORËZIMI I MATERIALEVE ZGJEDHORE 

Neni 9
Mënyra e shpërndarjes së materialeve zgjedhore

1. Skema e shpërndarjes së materialeve zgjedhore përgatitet nga Drejtoria e Logjistikës dhe u njoftohet anëtarëve të KQZ-së.
2. Materialet zgjedhore shoqërohen në çdo KZQV nga një punonjës i KQZ-së. Punonjësi i KQZ-së merr në dorëzim materialet zgjedhore për komisionet e zgjedhjeve për qeverisjen vendore përkatëse, sipas skemës së shpërndarjes.
3. Punonjësi i KQZ-së merr në dorëzim nga DLZ materialet zgjedhore me procesverbalet sipas modeleve dhe specifikimeve të përcaktuara në lidhjet përkatëse bashkëlidhur këtij udhëzimi, si më poshtë: 
a) PV - KZQV - 02 , për materialet zgjedhore për KZQV-në; 
b) PV - KZQV –  03,  për materialet zgjedhore për KQV-të;
c) PV – KZQV -  04,  për fletët e votimit. 

Neni 10
Dorëzimi i materialeve zgjedhore në KZQV

1. Materialet zgjedhore për KZQV-në, GN-të dhe KQV-të i dorëzohen si rregull kryetarit, zëvendëskryetarit dhe sekretarit të KZQV-së. Në rastet e pamundësisë së paraqitjes të tre personave të sipërpërmendur, punonjësi i KQZ-së mund t’ua dorëzojë materialet zgjedhore dy anëtarëve, me kusht që t’i përkasin spektrit të kundërt politik.
2. Në momentin që KZQV-ja merr në dorëzim materialet zgjedhore, kryetari, zëvendëskryetari dhe sekretari, në prezencë të KZQV-së, hapin në fillim kutinë e materialeve zgjedhore për KZQV-në dhe verifikojnë listën e inventarit bashkëlidhur procesverbalit që ndodhet brenda kutisë për KZQV-në. 

PJESA V
ADMINISTRIMI I MATERIALEVE ZGJEDHORE NGA KZQV-ja

Neni 11
Dorëzimi i materialeve zgjedhore nga KZQV-ja për KQV-të

1. Kryetari, zëvendëskryetari dhe sekretari i KZQV-së bëjnë dorëzimin e materialeve zgjedhore për çdo KQV, sipas procedurave të përcaktuara në nenin 93/1 të Kodit Zgjedhor, i ndryshuar.
2. Materialet zgjedhore për çdo KQV merren në dorëzim nga kryetari, zëvendëskryetari dhe sekretari i KQV-së , sipas procesverbalit model PV- KQV-05, bashkëlidhur këtij udhëzimi. Çdo anëtar i KQV-së  që dëshiron, mund të jetë prezent. 
3. Vulat metalike me kodet e sigurisë për kutitë e votimit dhe kutinë e materialeve zgjedhore i dorëzohen KQV-së me procesverbalin model PV-KQV-06, bashkëlidhur këtij udhëzimi.
4. Kryetari i KQV-së, me zgjedhje rastësore, merr vulën e kryetarit të KQV-së, gris ambalazhin e vulës dhe pasi vulos modelin krahasues të vulës, në një fletë të bardhë shënon emër, mbiemër dhe firmos në prani të anëtarëve të KZQV-së.  

Neni 12
Marrja në dorëzim e kutive të votimit dhe e materialeve zgjedhore nga  KZQV-ja pas mbylljes së votimit

1. Pas mbylljes së procesit të votimit, KZQV-ja organizon në vendin e numërimit të votave grupet e pritjes së kutive të votimit dhe materialeve zgjedhore me jo më pak se 2 anëtarë të saj, me përkatësi të kundërt politike.
2. Gjatë marrjes në dorëzim të kutive të votimit dhe materialeve zgjedhore, grupi i marrjes në dorëzim në fillim merr dhe verifikon kutitë me fletët e votimit dhe ndjek këto procedura:

a)  Shënon në procesverbalin e marrjes në dorëzim, model PV - KZQV- 09,  numrat e kodeve të sigurisë, me të cilat janë mbyllur kutitë e votimit.
b) Verifikon në çast përputhjen e numrave të kodeve të sigurisë së vulave, me të cilat janë mbyllur kutitë e votimit, sipas procesverbalit të dorëzimit të kodeve të sigurisë PV – KZQV - 06,  të mbajtur nga KZQV-ja  për këtë qendër votimi;
c)  Në rast se gjatë marrjes në dorëzim të kutive të votimit, grupi i marrjes në dorëzim konstaton se:
- mungojnë ose janë këputur një ose më shumë vula me kode të sigurisë;
- vendosja e vulave me kodet e sigurisë është bërë në mënyrë të tillë që lejon ndërhyrje ndërmjet kutisë dhe kapakut të saj;
- kutia ka në trupin ose në kapakun e saj thyerje ose çarje, që lejojnë futjen apo nxjerrjen e fletëve të votimit ose materiali tjetër të votimit;
- kutia është e ndryshme nga lloji, forma dhe përmasat e miratuara dhe dërguara nga KQZ-ja,
atëherë grupi i marrjes në dorëzim shënon në PV-në e marrjes në dorëzim parregullsinë e konstatuar, sipas pikave b dhe c, dhe informon menjëherë KZQV-në dhe i kërkon asaj të bëjë vlerësimin e kutisë.
d) KZQV-ja, pasi vlerëson rastin, merr vendim, i cili shënohet në procesverbalin e konstatimit. Nëse kutia vlerësohet e parregullt, asaj i vendoset etiketa “KUTI E PARREGULLT”. Nëse kutia vlerësohet si e rregullt, grupi i marrjes në dorëzim vazhdon më tej procesin.
e) KZQV-ja shënon mospërputhjet e konstatuara në procesverbalin e marrjes në dorëzim PV – KZQV – 09, bashkëlidhur këtij udhëzimi, si dhe në librin e protokollit. 
3. Kutia e vlerësuar si e parregullt, vendoset në vendin e veçantë të caktuar për “KUTITE E PARREGULLTA”, dhe nuk i nënshtrohet procedurave të numërimit nga grupi i numërimit të votave.
4. Kutitë e votimit të vlerësuara si KUTI TË PARREGULLTA, në asnjë rast dhe për asnjë arsye, nuk merren më në shqyrtim dhe nuk hapen nga KZQV-ja.
5. Në rastet kur kutia e materialeve zgjedhore vlerësohet si “E PARREGULLT”, atëherë ajo i nënshtrohet procedurave të përcaktuara në nenin 109/3 të Kodit Zgjedhor, i ndryshuar.
6. Procesverbali i marrjes në dorëzim nga KZQV-ja, PV-KZQV-09, firmoset nga kryetari, zëvendëskryetarit, sekretari i KQV-së. Punonjësi i Policisë firmos në këtë procesverbal vetëm për shoqërimin, garantimin dhe mosprekjen e kutive të votimit nga qendra e votimit në vendin e numërimit të votave.
7. Një kopje e procesverbalit të marrjes në dorëzim PV- KZQV-09 i jepet KQV-së, një kopje i dorëzohet policit shoqërues, një kopje dorëzohet në KQZ, kurse kopja origjinale administrohet nga KZQV-ja. 

PJESA VI
PRITJA E DOKUMENTACIONIT DHE E MATERIALEVE ZGJEDHORE NË KQZ

Neni 13
Dorëzimi i tabelave të rezultateve, kutive të votimit dhe kutive të materialeve zgjedhore

1. Menjëherë pas përfundimit të procedurave të nxjerrjes së rezultatit të zgjedhjeve, kryetari, zëvendëskryetarit dhe sekretari i KZQV-së dorëzon në KQZ: tabelat origjinale përmbledhëse të rezultateve, model 39-06/07 dhe 40-06/07, tabelat origjinale të rezultateve të grupeve të numërimit model 56-06/07 dhe 57-06/07, procesverbalin e marrjes në dorëzim të KZQV-së, procesverbalin e konstatimit, librin e protokollit të mbledhjeve, vulën e KZQV-së, kutitë e votimit me fletët e votimit, kutitë e materialeve zgjedhore, materialet zgjedhore të inventarizuara, si dhe çdo dokument tjetër zgjedhor.
2. KQZ-ja organizon grupet e marrjes në dorëzim të dokumentacionit dhe materialeve zgjedhore me jo më pak se 2 persona të administratës së KQZ-së të autorizuar nga titullari i institucionit.
3. Dorëzimi i materialeve zgjedhore të inventarizuara bëhet me procesverbal KZQV- PV- 11,  bashkëlidhur këtij udhëzimi.
4. Kutitë e votimit dhe kutitë e materialeve zgjedhore dorëzohen me procesverbal  model PV – KZQV-13, bashkëlidhur këtij udhëzimi.


5. Tabelat origjinale përmbledhëse të rezultateve, së bashku me tabelat e rezultateve të grupeve të numërimit, procesverbalin e marrjes ne dorëzim të KZQV-së procesverbalit të konstatimit, librit të protokollit dhe vula e KZQV-së dorëzohen veçmas me procesverbal PV-KZQV-12, bashkëlidhur këtij udhëzimi.
6. Tabelat origjinale përmbledhëse të rezultateve, tabelat e rezultateve të grupeve të numërimit, libri i protokollit, procesverbali i konstatimit, si dhe kopjet origjinale të procesverbaleve të dorëzimit të tyre në KQZ, depozitohen në zyrën e regjistrimit të akteve dhe dokumentacionit. 

Neni 14
Administrimi i kutive të votimit dhe kutive të materialeve zgjedhore, në rast të hetimit administrativ në KQZ 

Në rast se, për nevoja të hetimit administrativ, kutitë e votimit apo të materialeve zgjedhore hapen, rimbyllja e tyre bëhet me anë të procesverbalit PV-KQZ-14, bashkëlidhur këtij udhëzimi.

Neni 15

Ky udhëzim hyn në fuqi menjëherë.

Ç.Gjata Kryetar 	
F.Çato Zëvendëskryetar
Anëtarë: A. Ristani, D.Subashi, D.Prenga, F.Kumbaro, K.Zguri             	
	

